MANDY MORRIS

A TUDATOS
TEREMTÉS
8
TITKA

Hogyan váltsuk valóra álmainkat?

ÉDESVÍZ KIADÓ
BUDAPEST

A fordítás az alábbi kiadás alapján készült:

Mandy Morris / 8 Secrets to Powerful Manifesting

Hay House Inc., USA, 2022

A Hay House-rádió a www.hayhouseradio.com internetes oldalon érhető el.

Fordító

Lerch Gabriella

Szerkesztő

Besenyő Viktória

Olvasószerkesztő

Szilasi Éva

Copyright © Mandy Morris, 2022

Hungarian translation © Lerch Gabriella, 2022

Hungarian edition © Édesvíz Kft., 2022

Cover design © Édesvíz Kft., 2022

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és műszaki vezető: Dudich Ákos

Tipográfia: Alinea Kft.

Borítóterv: Goart Design Bt.

Elektronikus formátum
Békyné Kiss Adrien

EPUB ISBN 978-963-507-341-2

MOBI ISBN 978-963-507-342-9

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

TARTALOM

Bevezetés: Mit szólsz egy jó kis titokhoz?

I. RÉSZ: KIÚT A KÁOSZBÓL

1. fejezet: A pokoltól a mennyországig

2. fejezet: Manifesztáció kezdőknek

3. fejezet: A teremtés tudománya

II. RÉSZ: A TUDATOS TEREMTŐK NYOLC TITKA

4. fejezet: Az első titok – Energetikai önellenőrzés

5. fejezet: A második titok – Az összekuszálódott energia kibogozása

6. fejezet: A harmadik titok – A triggerek kezelése és a mintamegszakítás

7. fejezet: A negyedik titok – Szeresd magad!

8. fejezet: Az ötödik titok – Öleld magadhoz az energiát, és teremts!

9. fejezet: A hatodik titok – Cselekvés lépésről lépésre

10. fejezet: A hetedik titok – Alakítsd át a szabályokat!

11. fejezet: A nyolcadik titok – Találkozás jövőbeli önmagaddal

12. fejezet: Beteljesülés

Zárszó

Különleges meghívó – A nyolc titok közössége

Köszönetnyilvánítás

A szerzőről

Ajánlók

Oliver, Braydon, Zion és Édesanyám, ti vagytok az életem motorja. Nektek köszönhetően értem el mindent. És a hivatásomnak, amely révén hálával és szeretettel adhatok másoknak is mindabból, ami az enyém.

BEVEZETÉS

Mit szólsz egy jó kis titokhoz?

Mindannyian ismerjük a zavarodottságot, a szomorúságot és a frusztrációt. Ezek miatt érezzük úgy, hogy az élet másként működik, mint ahogy szeretnénk. Talán te is elveszettnek hiszed magad, vagy egy régi emlék nyomaszt. Esetleg a párkapcsolatod nem alakul az elvárásaid szerint. Hadd találjam ki: nyűglődsz a munkahelyi problémáid miatt, ráadásul az anyagi helyzeted sem túl rózsás. Figyelj, teljesen megértelek! Őszintén mondom. Én is voltam olyan helyzetben, mint te most. Ha egy kicsit is hasonlítasz hozzám, akkor nagy eséllyel másmilyen valóságért fohászkodtál, mint amiben élsz, vagy egyedül akartad megvalósítani az áhított fényes jövőt, de mindez nem sikerült, és oda jutottál, hogy most legyőzöttnek, alkalmatlannak, bizonytalannak, reménytelennek és szeretetre méltatlannak érzed magad. Én például mindig azt gondoltam, hogy valami nincs rendben velem, folyton szembe találtam magam a démonjaimmal. Úgy tűnt, hogy csak másoknak adatott meg az, amit magamnak szerettem volna, és csak mások képesek úgy élni és cselekedni, ahogy én szeretnék.

Nos, most itt vagyok, hogy elmondjam, egyáltalán nem muszáj, hogy az élet úgy menjen tovább, ahogy eddig. Minden vágyad teljesülhet, sőt még több is. Tudom, hogy így van, mert én már átmentem azon a fájdalmon, amit most érzel. Temérdek kihívással kellett szembenéznem az életem szinte minden területén, de miután leküzdöttem őket, milliókat taníthattam meg arra, hogy minden elérhető, mert mindig van egy ösvény, amely a célunkhoz vezet. Igen, mindig.

Vállalkozóként, filantrópként és a tudatos teremtés szakértőjeként csaknem egy évtizedet töltöttem tanítással. Magántanárként, illetve cégem, az Authentic Living képviseletében online és személyes életmódformáló eseményeken és workshopokon oktattam, hogyan élhetünk őszinte és mély, tartalmas életet, hogy azonnali és tartós változások következzenek be. Újra meg újra azt láttam, hogy a bőség, a boldogság, a szeretet és a szándék mindig utat talál hozzánk a tiszta, egészséges gondolkodás hatására, ami a legmagasabb és legtisztább energetikai ösvényként tárul fel előtted, mihelyt megérted, vagyis amint megtisztítod a gondolataidat, és felülemelkedsz a gúzsba kötő hiedelmeken. Ha magadhoz öleled azt, aki valójában vagy, egyre inkább kiteljesedsz, és követheted a lelked valódi hívását. A manifesztációid egyre szebbek lesznek, és a képzeleted segítségével mind könnyebbé válik majd a teremtés folyamata.

De milyen speciális kulcs nyitja az áhított jövőhöz vezető ajtót? A tudatos teremtés nyolc titka ismeretében a legmerészebb vágyaid is könnyűszerrel és gyorsan fognak megvalósulni. Rátalálsz az útra, s azon haladva az éned legcsodálatosabb oldala tárul fel előtted, amely összeköttetésben áll a legfőbb jóval a világegyetemben. Az eredményt pedig a tudatos teremtés alapozza meg, amely bármilyen cél megvalósítását lehetővé teszi. A könyvben olvasható módszereket intuitív és meditatív állapotban magam dolgoztam ki és tökéletesítettem. Ötéves korom óta így gyűjtök információt, és meggyőződésem, hogy amit elértem, és amit tanítok, az kristálytiszta isteni forrásból táplálkozik. Nem vagyok médium vagy hasonló, de – a spirituálisan elhivatott szellemi vezetők többségéhez hasonlóan – folyamatos útmutatást kapok az univerzumtól. E bölcs sugallatok azt is tartalmazzák, hogyan taníthatom meg másoknak a tudatos teremtés új és egyedi módozatait. Ezt a küldetést nagyon komolyan veszem. Hivatalos tanulmányaimat, neves tudósokkal, orvosokkal és szakápolókkal végzett kutatásaimat, valamint az életemet megváltoztató személyes tapasztalataimat alapul véve alakítottam ki a módszereimet. Rengeteget tanultam a páciensektől is, akik életük mélypontján hozzám fordultak segítségért. Együttes erővel dolgoztunk gondolataik magasabb szintre emelésén, elméjük újraprogramozásán és szándékaik finomításán. Ezek eredményeképpen a legmerészebb álmaik is valóra váltak a családi életük, a párkapcsolatuk, a karrierjük, az egészségük, a szabadidős tevékenységeik és az anyagi helyzetük tekintetében egyaránt, vagyis beléphettek szívből jövő vágyaik birodalmába.

A titkok feltárulása

Noha – a tudatos teremtés titkainak köszönhetően – nem is lehetnék boldogabb és gondtalanabb, az életem korántsem volt mindig fenékig tejfel. Megtapasztaltam, milyen a diszfunkcionálisan működő család, a függőség, a válás, a szexuális trauma, az étkezési rendellenesség, a zsákutcába torkolló párkapcsolat és a sehová sem vezető munka. A továbbiakban részletesen is elmesélem majd, hogyan nyomott el és tartott a markában bántalmazó partnerem, és miként jutottam el ennek hatására arra a pontra, hogy úgy éreztem, változtatnom kell az életemen. Minden erőmmel ezen fáradoztam. Átadtam magam a felsőbb erőknek, diplomát szereztem pszichológiából és életvezetésből, hogy támogassam spirituális fejlődésemet, mert úgy éreztem, a tudásunk és az agyműködésünk egyaránt befolyásolja a manifesztációs képességeinket. (Őszintén szólva, eleinte nem tudtam, hogy információim mennyire nevezhetők tudásnak. Akkor következett be változás, amikor néhány rendkívüli intelligenciával megáldott barátom megerősített benne, hogy az információknak isteni forrásból kell származniuk, hiszen nincs előzménye annak a látszólag velem született belső bölcsességnek, amit megosztok.)

Amikor elkezdtem az egyetemi mesterkurzust, rádöbbentem, hogy nem az a legjobb számomra, ha újabb és újabb végzettségeket szerzek, ezért félbehagytam a tanulmányaimat. A világ egyetlen iskolája sem gyógyíthatott meg, és nem is segíthette életem további alakulását. Ösztönösen tudtam, hogy magamnak kell rálelnem az útra. Szerteágazó tevékenységeimet ma is a belső iránytűm vezérli, és ha valami rossz érzést kelt bennem, akkor nem csinálom. A meditációim során kapott isteni útmutatásból megtanultam, hogy ha eggyé válok a felsőbb erővel, könnyebben megy a tudatos teremtés. Ahogy elkezdtem vizsgálni, miképpen és miért kezdett jobbra fordulni az életem, feltárult a nyolc titok. Olyannyira sikeresen működtem az iránymutatásnak köszönhetően, hogy hamarosan már képtelen voltam magamban tartani az információt, ezért elkezdtem megosztani annyi emberrel, ahánnyal csak tudtam. Most pedig türelmetlenül várom, hogy veled is megoszthassam a titkokat.

A belső munka

Felejtsd el a látványos álomtablók készítését és a szokványos blablát a pozitív gondolkodásról. Sokkal fontosabb, hogy a tudatos teremtéshez a legegészségesebb és leghitelesebb éneddel kell összeköttetésbe lépned. Ehhez azonban szükség van némi előkészületre. A szándékaid csak akkor fognak megvalósulni, ha előbb felismered és eltávolítod azokat a tévhiteket, gondolatokat és érzéseket, amelyek alacsony frekvenciájú energiát generálnak, ami gátolja a céljaid elérését, ráadásul felkavaró élményeket is előidéz. Ezt a jelenséget ellenmanifesztációnak nevezem. Ez tehet arról, ha olyan életet élünk, amilyet nem akarunk, mivel valójában érzelmi és energetikai kuszaságot teremtünk. Ha képes vagy felülvizsgálni és átalakítani a hiedelmeidet, a gondolataidat és az érzéseidet, magasabb rezgésszintre kerülsz, és az univerzum is másként reagál. Minden, amit csak szeretnél, pozitív módon jelenik meg, hiszen azon dolgozol, hogy a kárt okozó régi hiedelmek helyett újakat sajátíts el. Így eltávolodhatsz a múltbeli traumáktól, és elindulhatsz a céljaid felé. Ha egyszer sikerül ebbe a pozitív állapotba kerülnöd, akkor az univerzum nyelvén szólalsz meg. Ezzel párhuzamosan az új és magasabb szintű hitrendszered új idegpályákat épít ki az agyban; az új norma szerinti viselkedésed és gondolataid válnak alapértelmezetté és automatikussá, ami érzelmileg stabillá tesz. A tudatos teremtés iránytűje minden szinten utat mutat: mentálisan, emocionálisan, fizikailag, spirituálisan. Egyetlen szempillantás alatt válik szokásoddá az új szemléletmód, a teremtés egyenesen gyerekjáték lesz. Végtére is a tudatosság az egyik legjelentősebb erő a világmindenségben. Mindannyian hordozunk múltbeli sérelmeket, és csak rajtunk múlik, hogy beléjük temetkezünk, vagy átalakítjuk őket egy szebb jövő érdekében. Ha a múltra koncentrálunk, akkor azt tápláljuk, és a szörny új erőre kap, vagyis még erőteljesebben kísért minket az, amitől szabadulni szeretnénk. Ha viszont a változás mellett tesszük le voksunkat, és újraírjuk a történetünket, a tudatunk nem rágódik tovább a megtörtént eseményeken, így a múlt elveszti erejét, megszűnik létezni. Véget ér. Ez olyan mély érzés, hogy a kifejezésére nem nagyon vannak szavak. Bátran kijelenthetem, hogy ha egyszer megtapasztalod az igazságot – a fényt, a szabadságot, a szeretetet és a teljességet –, utána már fájdalmas lenne másképp létezni. Ráébredsz, hogy az életed a választásaidnak megfelelően formálódik, és nem a múltbeli éned alakítja, hanem az, aki valójában vagy.

Útmutató a könyv használatához

Mivel azt szeretném, hogy a maximumot hozd ki ebből a könyvből, elmagyarázom a tudatos teremtés alapvető téziseit, majd belemerülünk a már említett nyolc titokba, amelyek radikálisan megváltoztatják az életed.

Noha vannak olyan eszközök, amelyek a folyamat bármely szakaszában külön is alkalmazhatók, a lépések általában egymást követik, ezért azt javaslom, tartsd be a sorrendet mind az olvasás, mind a gyakorlás során. Mielőtt továbblépnél, a tökéletes eredmény érdekében fontos meggyőződnöd arról, hogy teljesen megértetted és elsajátítottad az adott tanítást. Annak nincs akadálya, hogy egyéni céljaid és élettapasztalataid szerint a magad személyére szabd a tudatos teremtés folyamatát, a tanulási időszakban azonban még ne csapongj, kérlek. Ez a legfontosabb annak érdekében, hogy a közös munkánk segítségével a legtöbbet tudd kihozni magadból.

Szeretném, ha tudnád, hogyan illeszkedik egymásba a kirakós sok kis apró darabja, hogy végül csodálatos egységet alkossanak. A könyv első részében nagy vonalakban elmesélem a saját történetemet, leírom az alapelveket és a manifesztáció tudományos hátterét. A második részben feltárom a tudatos teremtés nyolc titkát, és javaslatokat is teszek, hogyan alkalmazd őket a saját életedben.

Megtanítom, hogyan tarthatod ellenőrzésed alatt a hiedelmeidet, a gondolataidat és az érzéseidet a megtapasztalás pillanatában, és hogyan reformálhatod meg őket, új idegpályákat létesítve az agyban. A változások következtében megemelkedik majd az energiaszinted, és a teremtés folyamata magától értetődővé válik számodra.

Ne ijedj meg! Jó móka lesz, ráadásul lenyűgöz majd, és élvezni fogod a haladást. Segítek, hogy megtaláld a céljaid elérésének útjában álló energiablokkokat. Abban is a segítségedre leszek, hogy a helytelen minták felszámolása révén könnyebben kezelhesd a felkavaró emlékeket, megváltoztasd a velük kapcsolatos érzelmeidet, és átalakítsd az energiáidat, ahelyett, hogy negatívan reagálnál. Egyre inkább képessé válsz majd arra, hogy szeresd magad, és megteremtsd azt a tudati energiát, amire szükséged van a manifesztációhoz. Ezen a ponton már meg tudod majd fogalmazni a céljaidat, ráadásul létrehozol egy úgynevezett manifesztációs tervet, melynek segítségével a vágyaid látványosan megvalósulnak. Ahogy beindul a tudatos teremtés folyamata, magad fogod újraírni az életedre vonatkozó szabályokat és hiedelmeket. Megtanulod, hogyan építheted fel jövőbeli énedet, amely könnyedén megbirkózik a problémákkal. Meglátod, csodák történnek majd az életedben, méghozzá minden különösebb erőfeszítés nélkül, pusztán a stabilan magas rezgésszintednek köszönhetően.

Ahogy a megfelelő rezgésszintre kerülsz, csodálatos élmények érnek, fantasztikus beszélgetéseket folytathatsz, és minden a legkedvezőbben alakul. Az univerzummal való kapcsolatod szilárdabb lesz, mint valaha. Megtanulod, hogyan használd az isteni erőt könnyedén és rendszeresen.

Még egy utolsó megjegyzés: e könyv lapjain sokszor szólok Istenről, mert hitem szerint a manifesztáció és a közös teremtés során ő a vezetőnk. Nem utalok a nemére, nem mondom, hogy isten vagy istennő, mert hiszem, hogy nemtől függetlenül a végtelen kreatív energia forrása. Amikor tehát Isten nevét használom, egyszerűen a felsőbb erőt értem alatta. Lehet, hogy hozzád közelebb áll az Isten szó helyett a forrás vagy az univerzum kifejezés (ez utóbbit magam is gyakran használom). Az isteni bölcsesség és szeretet fantasztikus és végtelen, nincs jelentősége, hogy milyen névvel illetjük, amikor energiájáról beszélünk.

Azáltal, hogy a kezedbe vetted ezt a könyvet, hatalmas lehetőséget kaptál, hogy a magad és a környezeted szempontjából egyaránt eszményibb életet élhess. Átfogó művet tartasz a kezedben, megspékelve egy jó adag szeretettel és bátorítással. Elmondhatatlanul örülök, hogy együtt fogjuk megváltoztatni az életed. A könyvben olvasható elképzelések, eszközök és titkok tanulmányozása egy csodás valóságot tár fel előtted, s ennek következtében a jövőben csakis te leszel felelős azért, hogy milyen körülmények között élsz. Ne vesztegessünk hát egyetlen másodpercet se. Itt az idő, vágjunk bele!

I. RÉSZ

KIÚT A KÁOSZBÓL

1. FEJEZET

A POKOLTÓL A MENNYORSZÁGIG

Előfordul, hogy csak a legmélyebb fájdalom vagy trauma következtében fedezzük fel, kik is vagyunk valójában. Amikor belecsöppenünk egy helyzetbe, megvan a lehetőségünk, hogy valami nagyszerűt hozzunk ki belőle, még akkor is, ha cseppet sem rózsásak a kilátásaink. Ezáltal csodálatos élet részesei lehetünk: mi is magasabb szintre kerülhetünk, és másoknak is segíthetünk ebben. Életem jelentős részében egyfajta belső zűrzavar rabja voltam, korábbi fájdalmas és érzelmileg megterhelő élményeim foglya. Mindezek eredményeképpen tudat alatt olyan életet teremtettem magamnak, ami még több küzdelemmel, fájdalommal, félelemmel és szégyennel volt teletűzdelve. Végül azáltal sikerült kedvező irányba fordítanom életem hajóját, hogy felfedeztem, majd megfontoltan használni kezdtem a tudatos teremtés nyolc titkát. Ezek elvezettek ahhoz a tudatossághoz, amelynek segítségével megfogalmazhattam a vágyaimat, és végül csodák tárultak fel a szemem előtt.

A te álmaid is karnyújtásnyi távolságra vannak. Alig várom, hogy segíthessek mielőbb megvalósítani őket. Előtte azonban még szeretném elmesélni neked a magam történetét, hogy megérthesd, honnan indultam. A szeretteim védelme érdekében néhány személyes részletet kihagytam, de reményeim szerint a feltárt információk is elegendők ahhoz, hogy a lelked mélyéig hatoljon a felismerés: ha nekem sikerült a csúcsra jutnom, neked is sikerülni fog.

A hívás, amely mindent megváltoztatott

Máig tisztán emlékszem a részletekre. Minden azon a napon kezdődött, amikor a belső fényem lekapcsoltam.

Tizenhárom éves voltam, amikor agyi aneurizmája miatt váratlanul meghalt egy közeli barátom. A temetése délutánján apám erőtlen és feltűnően szomorú hangon hívott fel. Éreztem, hogy valami szörnyűség történik. Megkérdeztem, miért olyan fájdalommal teli a hangja. Csupán annyit mondott: „Kincsem, apu fáradt. Mondd meg a nővérednek, hogy nagyon szeretem.” Bár nem voltam több tizenhárom évesnél, ösztönösen éreztem szavai mázsás súlyát. Tudtam, hogy kárt fog tenni magában.

Azért hívott fel, hogy elköszönjön.

Megfagyott a vér az ereimben. Magamba fojtottam az elhangzottakat. Nem sírtam, nem kezdtem sikoltozni, nem tárcsáztam a segélyvonalat. A gyomrom görcsbe rándult, bűntudat, zavarodottság és veszteségérzet kavargott bennem. Arra gondoltam, ha apám mellett lettem volna, amikor megszületett benne az elhatározás, hogy véget vet az életének, és elmondtam volna neki, hogy milyen csodálatos ember, és minden vétkét megbocsátottam, meggyőzhettem volna arról, hogy szeretetre méltó és értékes. Ha mindezt elmondhattam volna neki, akkor soha nem került volna sor a telefonhívásra, és nem vette volna be a doboznyi gyógyszert.

Úgy nőttem fel, hogy fogalmam sem volt arról, hogy apám mennyit küszködött a démonjaival. Sosem mesélt a gyermekkori traumáiról, soha nem szégyenkezett romantikus kapcsolatai miatt. Mélyen elfojtotta belső elégedetlenségét. Akárcsak a legtöbb kislány, én is erősnek és hatalmasnak képzeltem apámat, olyannak, aki az élet minden viharával megbirkózik. Azt hittem, bátor és legyőzhetetlen. Ő jelentette nekem a világot, ő volt számomra a szeretet legnagyobb forrása. Meg sem fordult a fejemben, hogy ő maga mennyire éhezett a szeretetre. Az után sóvárgott, hogy megszabadulhasson a múltjától, arról viszont fogalma sem volt, hogy ezt csakis ő maga tehetné meg, rajta kívül senki más.

Öngyilkossági kísérlete nem járt sikerrel. Hálásnak és rendkívül szerencsésnek érzem magam azért, hogy apám aznap nem halt meg, anyámnak köszönhetően, aki kikapta a telefont a kezemből. Ráförmedt apámra, hogy azonnal mondja meg, hol van, nyomatékosan közölte vele, hogy hagyjon ki engem és a nővéremet ebből a lelkileg megterhelő helyzetből, majd mentőt hívott hozzá. Apám túlélte az öngyilkossági kísérletet. Miután a mentősök kimosták a gyomrát, rágyújtott egy cigarettára, és felhívott, hogy közölje, jól van.

Ez a történés alapvetően megváltoztatta az életem. Utána elveszettnek éreztem magam, a lelkem romokban hevert. Elvált szülők gyermekeként olyan dolgokért is magamat hibáztattam, amikhez valójában semmi közöm nem volt. Felelősnek éreztem magam apám bánata és a lelkét betöltő űr miatt, és azért, mert képtelen voltam megakadályozni öngyilkossági kísérletét. Nem hagyott nyugodni a kérdés, vajon miért nem vagyok elég szeretetre méltó apám szemében ahhoz, hogy érdemes legyen miattam ezen a világon maradnia. Idővel így ostoroztam magam: Miért akart magamra hagyni az apám? Nem vagyok elég jó? Mi a baj velem?

Apám öngyilkossági kísérlete miatt fölöslegesnek éreztem magam mint gyerek és mint ember. Értelmetlennek tartottam minden igyekezetemet, kilátástalanság lett úrrá rajtam. Nem hagyott nyugodni a gondolat, hogy ha a dolgok ennyire rosszra fordulhattak apám számára, ha ő, aki a szememben az erőt testesítette meg, összeomlott és annyira felőrlődött, hogy a halált akarta választani, akkor én nem kívánok részt venni ebben az egészben. Ha egy olyan csodálatos ember, mint apám, nem volt képes túltenni magát a magány és az érzelmi terhek jelentette nehézségeken, vagy akármi is törte össze, nos, akkor nem is akarok szembesülni azzal, hogy mit tartogat az élet olyasvalaki számára, mint én, aki nyilvánvalóan nem vagyok szeretetre méltó.

Ennek megfelelően úgy döntöttem, mentálisan nem veszek részt benne. Elkezdtem feladni önmagamat, azt a lényt, aki a kritikus nap előtt voltam. Árnyéka lettem korábbi, ígéretes magamnak.

Mielőtt a világ elsötétült

E tragikus eseményeket megelőzően tele voltam pozitív energiával, valósággal ragyogtam, hatalmas lehetőségek szunnyadtak bennem. A tanáraim, a szomszédaink, sőt még az idegenek is mind azt mondogatták anyámnak: „Mandyben van valami különleges.” Anyám előszeretettel mesélgette, hogy hároméves koromban kinyitottam a Bibliát, és szépen elkezdtem olvasni. Nagyjából az idő tájt az óvónőm azt mondta anyámnak, hogy rendkívül fejlettnek tart, és minthogy az óvoda partneri kapcsolatban van egy helyi egyetemmel a kivételes tehetségű gyermekek gondozása érdekében, azt javasolja, hogy csatlakozzak hozzájuk. Részt vettem egy intelligenciateszten, majd összeállítottak egy programot a bennem rejlő képességek fejlesztésére. Anyám azonban megijedt, hogy esetleg túl nagy lesz rajtam a nyomás, és inkább afelé terelgetett, hogy „normális” gyerek legyek. Apám és a rokonsága rendkívül intelligens volt, viszont sokat szenvedtek attól, hogy hajlamosak voltak mindent túlagyalni. Anyám nem szerette volna, ha rám is ilyen jövő vár.

Dédnagyapám és apám rendkívüli elmék voltak. Sajnos azonban a függőségre való hajlam is ott rejtőzött bennük. Dédnagyapám kőművesként dolgozott; elég volt egyetlen pillantást vetnie egy épületre, habozás nélkül megmondta, hány téglát használtak fel az építkezés során. A családi legendárium szerint feltaláló is volt: saját készítésű, szabadalmaztatott munkaeszközeit sajnálatos módon bagóért vagy pár üveg piáért eladta. Igen, ivott, hogy lecsitítsa nyugtalan elméjét, folyton cikázó gondolatait. Apám szintén sziporkázott; fotografikus memóriával rendelkezett. Anyám mesélte róla, hogy amikor egy olajtársaság megbízottjaként tárgyalásokat folytatott a földtulajdonosokkal, hogy cége fúrásokat végezhessen a területen, apa a legbonyolultabb térképeket és a birtokokkal kapcsolatos legösszetettebb leírásokat is simán megértette, ráadásul egyetlen szempillantás alatt fel tudta idézni az összes részletet. Apám valóságos zseni volt a rejtvények és kvízjátékok terén is. Csak sajnos a dédapámhoz hasonlóan előtte sem volt pozitív minta, és nem érezte a hőn áhított szeretetet sem, amitől kiteljesedhetett volna, ezért gyógyszerekkel és alkohollal pusztította elméjét.

Tekintettel apai örökségemre, anyám arra nevelt, hogy a szívem fontosabb, mint az eszem, és többre kell becsülnöm a jóságot és a helyes cselekedeteket, mint a tudást. Ennek köszönhetően lehetőségem nyílt arra, hogy felfedezzem valódi természetemet, az isteni és feltétel nélküli szeretetet. Még általános iskolai tanáraimnak is feltűnt, milyen természetes szeretet és segítőkészség árad belőlem. A speciális nevelési igényű, illetve az indulataik kezelésében problémás gyerekek már a puszta jelenlétemtől megnyugodtak. A tanárok nemegyszer mellém osztották be a bajkeverőket, hogy ne legyen gond velük. Úgy tekintettem magamra, mint aki hatékony segítséget nyújthat másoknak, aki mellett jobban érzik magukat a többiek, és akinek a szeretete bárki megnyugtatására elegendő. Ehhez csupán önmagamnak kellett lennem.

Ezek után nem nehéz elképzelni, micsoda sokk ért, és mennyire elkeseredtem apám öngyilkossági kísérlete miatt. Cseppet sem meglepő, hogy önvád, zavarodottság, bűntudat, alkalmatlanságérzés és harag kavargott bennem.

Néhány héttel apám öngyilkossági kísérlete után romlani kezdtek az iskolában a jegyeim, kiestem a tehetséggondozó programból, és egyre kevésbé törődtem másokkal. Korábban szerettem zongorázni és gitározni, de hirtelen ezek sem jelentettek már semmit számomra. Noha addig szerettem sportolni, imádtam a röplabdát, a focit, a táncot, a gimnasztikát, a szurkolók biztatását, mindez a múlté lett.

Soha nem felejtem el, amikor a gimnáziumban a történelemtanárom félrehívott, és megkérdezte: „Mi történt veled? Semmire nem viszed, ha nem kezded építeni a jövődet.” Miközben a szavait hallgattam, dacosan a következőt gondoltam: „Pontosan ezt akarom: semmire se vinni. Nem tudsz mit kezdeni velem, befejeztem. Mi értelme lenne?”

Ha akkoriban kicsit mélyebbre ások magamban, felismertem volna, hogy valójában azt érzem: A saját apámat sem tudtam megvédeni, szóval mi értelme lenne bármi másnak? Láthatatlanná szerettem volna válni, hogy még véletlenül se forduljon hozzám senki segítségért. De minek is tenné? Az apám sem kért a segítségemből. Magamba zárkóztam, s így nem kellett többet fájdalmat éreznem semmi miatt. Csakhogy amikor védeni próbálod magad a fájdalomtól, akkor a szeretettől és a pozitív érzésektől is elzárkózol. Ha rejtőzködsz, és megpróbálsz láthatatlanná válni, bevonzod a hasonló mentalitású embereket. A fények kihunynak, sötétség vesz körül. Tulajdonképpen elfelejted, hogy te magad vagy a fény. Úgy érzed, csak a sötét létezik. Elveszíted önmagad, és egy napon már nem is te nézel vissza a tükörből.

Elmenekülhettem, de elrejtőzni nem tudtam

A gimnáziumi éveim alatt nem sokat foglalkoztam a saját gondolataimmal és érzéseimmel. Az túlságosan fájdalmas lett volna. Inkább őrültségekbe vetettem bele magam, és a kalandokat kergettem. Valóságos ámokfutásba kezdtem. Minden bizonytalan lett, még azok a dolgok is, amiket szilárdnak hittem. Megváltoztak a barátaim, az iskolai osztályzataim, az identitástudatom, a kapcsolataim, étkezési rendellenességekkel küzdöttem. Mondjuk ki, mágnesként vonzottam a necces helyzeteket, a cél az újdonság és az azonnali kielégülés volt. Hajszoltam a kilengéseket, és gyűlöltem az állóvizet. A pillanatnak éltem, úgy éreztem, csak most legyen jó, aztán gyerünk tovább, nehogy az életnek alkalma legyen elvenni tőlem bármit is.

Érettségi után nem sokkal elköltöztem otthonról. A szüleim világosan tudtomra adták, hogy amint kilépek az ajtón, csakis magamra számíthatok. Minthogy nem volt más választásom, vagy megfulladok, vagy úszom, arra jutottam, hogy kezdeni kellene valamit az életemmel. Három munkából kapartam össze az egyetemi tandíjra valót. Az egyik munkahelyem egy roncstelepen volt, ahol gumikat és alkatrészeket kellett válogatnom, valamint bevételezni a roncs járműveket. Fárasztó volt. Tanulmányaimban – apám túladagolása óta először – ismét kezdtem jobb eredményeket felmutatni. Az életem viszont nem lett könnyebb. Nemegyszer az autómban éjszakáztam, másokra voltam utalva, a tőlük kapott ételt és üzemanyagot szégyenkezve fogadtam el. A legkomolyabb erőfeszítéseim ellenére sem jutottam egyről a kettőre. A boldogság és az elégedettség messzire elkerült, sehol és sehogy nem tudtam megállapodni.

Túl kevés pénzem volt ahhoz, hogy továbbra is tudjam fizetni a tandíjat, ezért átjelentkeztem egy közösségi főiskolára, aztán pedig a Grand Canyon Egyetemre, ahol úgy sikerült kifizetnem a tandíj teljes összegét, hogy oktatási tanácsadóként dolgoztam az intézményben. Akkoriban a dolgok kezdtek jobbra fordulni. Alapképzésben pszichológus diplomát, életvezetésből pedig mesterfokozatot szereztem. Hosszú idő óta először éreztem, hogy minden rendben. Elég pénzt kerestem, jó állásom volt, rendesen étkeztem és sokat sportoltam. Keményen dolgoztam, hogy megszabaduljak a bulimiától, amibe a középiskolai évek alatt menekültem egy diszfunkcionális kapcsolat hatására. Most már a tükörképem is elégedettséggel töltött el.

Arra törekedtem, hogy a legjobbat hozzam ki magamból. A jó élet azonban nem jelentett mentális egészséget. Azt hittem, elég, ha okleveleket és bizonyítványokat gyűjtök, remek teljesítményt mutatok fel. Végtére is ez a társadalmi elvárás. Külső szemlélők számára úgy tűnhetett, hogy minden rendben van velem. Belül azonban roncsnak éreztem magam, mert a múltam fogva tartott. Érzelmileg még mindig bezárkóztam, mert nem tudtam kiszállni a korábbi mérgező érzelmek körforgásából. Ha kitárom a lelkem a jó emberek előtt, vagy megengedem magamnak a mély érzéseket, az megrendítette volna a biztonságérzetemet. Vonzottam a veszélyes helyzeteket és a romboló kapcsolatokat, amelyek szégyennel töltöttek el, és fokozták bennem az önszeretet hiányát. Ezt gondosan elrejtettem a világ szeme elől. Ha senki nem látja, hogy szétesett vagyok, az nagyobb biztonságot ad, mint ha őszintén szembenéznék a problémával, gondoltam.

Húszévesen jutottam el a mélypontra. Randevúzni kezdtem az egyik legdeviánsabb bántalmazó férfival, akit valaha ismertem. Részeges volt, gusztustalan neveket aggatott rám, nők képét mutogatta nekem, akik akkor fordultak meg az ágyában, amikor mosolyszünet volt köztünk. Aztán jött a bocsánatkérés és a bűnbánat, én pedig megbocsátottam neki. Hozzászoktam a bántalmazásához. Miközben próbáltam terelgetni a helyes viselkedés felé, én is átvettem az attitűdjét. Olyannyira tele voltam fájdalommal, hogy túlontúl sokáig tűrtem a megaláztatásokat. Szakítottunk, de két évvel később újra összejöttünk.

Aztán, hogy megszabaduljak ettől a kapcsolattól, Floridába költöztem, de oda is utánam jött. Egy különösen megalázó nap után hozzám vágott egy vörösboros poharat. Az üveg mögöttem, a falon tört össze, a bor pedig a szőnyegre ömlött. Abban a pillanatban az önértékelésem hiánya szinte arcul ütött. A tagadás sűrű fátyla fellebbent. Miért hagytam, hogy idáig fajuljanak a dolgok? Hogy kerültem ebbe az áldatlan helyzetbe? Minek tartom magam, hogy ilyen hosszú időn keresztül tűrtem? Láttam az arcán a dühöt és a sértettséget. Nem szerettem úgy, ahogy elvárta volna, és ez gyilkos indulatokat ébresztett benne. Végül magamhoz tértem, és azt kiabáltam: „Takarodj! Takarodj az életemből!” Elment. Ez volt az utolsó alkalom, hogy ragaszkodtam egy erőszakos emberhez.

Betelt a pohár.

RHONDA BYRNE

A TITOK: SZERETET, EGÉSZSÉG ÉS PÉNZ – MESTERKURZUS

Bármit megkaphatsz, amit csak akarsz!

Keresd a weboldalunkon!
www.edesviz.hu

Az úttörő bestseller, A Titok szerzőjének mélyreható mesterkurzusa bemutatja, hogyan alkalmazzuk a vonzás törvényét az élet három legfontosabb területén: a kapcsolatok, az egészség és a pénz terén.

Fedezd fel, hogyan érheted el a személyes boldogságot, kielégítő kapcsolatokat, nagyszerű egészséget, bőséget és sikert. Ez a könyv megmutatja, miként valósíthatod meg mindezt. Rhonda Byrne eléd tárja, hogy a pozitív gondolatok és érzések ereje, kombinálva olyan napi gyakorlatokkal, mint a hála és a vizualizáció, miként vezethetnek bárkit álmai életének megvalósításához.

ROXIE NAFOUSI

MANIFESZTÁCIÓ

Készen állsz arra, hogy megismerd a tudatos teremtés művészetét, és felszabadítsd határtalan lehetőségeidet?

Keresd a weboldalunkon!
www.edesviz.hu

A Manifesztáció alapvető útmutató mindenkinek, aki többet szeretne elérni az életében. Ehhez mindössze hét egyszerű lépést kell megtenned, és ez a könyv megmutatja Neked az odavezető utat.

A manifesztálás a tudomány és a bölcsesség találkozása. Önfejlesztő gyakorlatai segítségével képessé válsz arra, hogy jobban szeresd önmagad, elérd az összes célodat, és olyan életet élj, amiről mindig is álmodtál.

Akár a lelki társadat, akár a tökéletes munkahelyet, akár az álomotthonodat keresed, vagy egyszerűen csak békére és több önbizalomra vágysz, a Manifesztáció megtanít arra, hogyan érheted ezt el.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 BUDAPEST • MÚZEUM KRT. 23.

konyvesbolt@edesviz.hu
00-36-30-919-5314

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ NAGYKERESKEDÉS
VISZONTELADÓINKNAK

nagyker@edesviz.hu
00-36-30-781-5474

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen